Per commemorar l'aniversari, s'ha preparat una exposició itinerant que s'instal·larà un mes a cadascun dels vuit municipis i que s'inaugurarà el pròxim 1 de juliol a Sant Feliu de Guíxols. L'exposició, segons va explicar la directora del Museu d'Història de Sant Feliu de Guíxols, Sílvia Alemany, està “marcada per les vuit parades” que feia el trenet, però també inclou altres temes, com ara els passatgers, les mercaderies i els promotors, entre d'altres. Amb plafons amb una estètica que recorda el tren, inclourà material inèdit que s'ha recuperat, un espai infantil i peces prestades per l'Associació d'Amics del Ferrocarril de les comarques gironines.